ശ്മശാനത്തെച്ചൊല്ലി നഗരസഭാ കൗണ്സിലില് പ്രതിഷേധം തൊടുപുഴ: നഗരസഭയുടെ ശാന്തിതീരം പൊതു ശ്മശാനത്തിലെ രണ്ട് ഫര്ണസുകളും തകരാറിലായതിനെ തുടര്ന്ന് ശ്മശാനം അടച്ചിടേണ്ടി വന്നതില് തൊടുപുഴ മുനിസിപ്പല് കൗണ്സില് യോഗത്തില് ശക്തമായ പ്രതിഷേധം. യു.ഡി.എഫ്, ബി.ജെ.പി അംഗങ്ങളാണ് നഗരസഭയുടെ വീഴ്ചയില് പ്രതിഷേധിച്ചത്. കൗണ്സില് യോഗം ആരംഭിച്ചപ്പോള് തന്നെ കെ. ദീപക് ഏതാനും ദിവസങ്ങളായി ശ്മശാനം പ്രവര്ത്തനരഹിതമാണെന്നും നഗരസഭയുടെ ഉത്തരവാദിത്ത കുറവാണ് ഇതിന് കാരണമെന്നും ആരോപിച്ചു. രണ്ട് ഫര്ണസുകളും ഒരേ സമയത്ത് തകരാറിലായ സാഹചര്യം ഉണ്ടായത് നിര്ഭാഗ്യകരമാണെന്നും അദ്ദേഹം പറഞ്ഞു. കൊവിഡ് കാലത്ത് ദിവസേന നിരവധി മൃതദേഹങ്ങള് ദഹിപ്പിക്കേണ്ട സമയത്ത് ശ്മശാനം പ്രവര്ത്തിപ്പിക്കാന് കൂടുതല് ജാഗ്രത കാണിക്കേണ്ടതായിരുന്നെന്ന് ബി.ജെ.പി കൗണ്സിലര് ജിതേഷ് പറഞ്ഞു. ഒരു ഫര്ണസ് കേടായപ്പോള് തന്നെ അത് നന്നാക്കിയിരുന്നെങ്കില് ഈ അവസ്ഥ ഉണ്ടാകുമായിരുന്നില്ലെന്ന് രാജശേഖരന്, ടി.എസ്. രാജന് എന്നിവര് പറഞ്ഞു. ശ്മശാനത്തിന് കാലാകാലങ്ങളില് അറ്റകുറ്റ പണികള് നടത്താന് നഗരസഭ ആനുവല് മെയിന്റനന്സ് കോണ്ട്രാക്ട് കൊടുത്തിട്ടുണ്ടെന്നും ഈ കരാറുകാരനെ കൊണ്ട് സമയത്ത് കേടുപാടുകള് നന്നാക്കിക്കാന് കഴിയണമെന്നും അഡ്വ. ജോസഫ് ജോണ് ആവശ്യപ്പെട്ടു. കരാറുകാരന് ഇതിന് തയ്യാറാവുന്നില്ലെങ്കില് നിയമാനുസരണം കരാര് റദ്ദാക്കി പുതിയ കരാര് നല്കണമെന്നും അദ്ദേഹം ആവശ്യപ്പെട്ടു. തകരാറിലായ ഫര്ണസുകള് നന്നാക്കി എത്രയും വേഗം ശ്മശാനം തുറന്നു കൊടുക്കാന് നടപടി സ്വീകരിക്കുമെന്ന് മുനിസിപ്പല് ചെയര്മാന് അറിയിച്ചു. തുടര്ന്ന് അടിയന്തിരമായി ശ്മശാനം പ്രവര്ത്തനക്ഷമമാക്കാന് അടിയന്തിര നടപടി സ്വീകരിക്കാന് കൗണ്സില് യോഗം നഗരസഭ സെക്രട്ടറിയെ ചുമതലപ്പെടുത്തി.